Эссе

«Тәрбиеші дегеніміз...»

Ұстаз болу – жүректің батырлығы,

Ұстаз болу – сезімнің ақындығы,

Ұстаз болу – мінездің күн шуағы,

Азбайтұғын адамның алтындығы.

Ғафу Қайырбеков.

 Бала – өмірдің гүлі! Олардың мені жұмыста да, үйде де қаумалап жүргені қандай тамаша десеңізші! Балаларға керек екеніңді сезінуден артық бақыт жоқ шығар, сірә.

 Тәрбиеші болу мен үшін тек мамандық емес, жанымның, ішкі сезімімнің болмысы десем де болады. Менің таңдаған мамандығым мені үнемі алға жылжуға, жаңа бір нәрсе іздеп табуға, шығармашылық қабілетімді ары қарай дамыта түсіріп, баұытты балалық шақпен үнемі қарым-қатынаста болуыма итермелейді.

 Бір француз жазушысы: « Біздің бәріміздің шыққан жеріміз – балалық шақ. Нақ осы балалық шақта алған тәжірибеміз, эмоциямыз, әлемді ашуымыз, алған әсеріміз – біздің ересек өмірде кім боларымызды, қоғамымыз бен болашағымыздың қандай боларын айқындаса керек» ,- деген екен.

 Өмірдің осы маңызды кезеңінде, яғни бала айналасындағының бәріне қызығушылық танытып, оқып,сана-сезімі, эмоция және физикалық тұрғыдан дамып келе жатқан кезінде, баланы қоршаған орта – оның отбасы болып табылады: яки, әке, анасы, ең жақын адамдары мен туыстары.Бірақ олар әрнәрсені балаға түсіндіріп, қолпаштап, үйрету үшін әрдайым жанынан табылмай қалуы мүмкін.

 Осы кезде балаға көмекке тәрбиеші келеді. Ол – ата-анадан кейінгі сәбидің өміріндегі алғашқы ұстаз.

 Бірақ тәрбиеші қандай болуы керек? Ең алдымен ол –жүрегінің түбінде бала болып қала беруі керек, сонда ғана балалар оған сенеді.

 Балабақшада қызмет еткен кезде тәрбиеші болу – үлкен еңбек пен жауапкершілікті талап ететінін түсіндім. Тәрбиеші: сурет салып, ән айтып, қолөнер бұйымдарын жасап, билеп, т.с.с көп нәрселерді білуі керек екен. Ол әрдайым алға жылжып, инновациялық технологияларды меңгеруі, өз білімін жетілдіріп, өз шеберлігі мен өзінің жеке басын шыңдап отыруы қажет. Педагог ретінде өсуді неғұрлым көп қаласа, соғұрлым жұмысы оның өзіне де, тәрбиеленушілеріне де қызықты болады.

 Әр тәрбиеленушінің артында жеке тұлға жатыр. Тәрбиешінің мақсаты – баланың бойындағы табиғат берген қандай да болмасын қабілеттің кішкентай нышандарын көріп, оны дамытып, жарыққа шығарып, жүзеге асыру үшін жағдай жасау. Педагогтың дарындылығы да осы жерде жатыр.

 Тәрбиеші – шексіз шыдам иесі; өз жанының жылуын балаға бере алу қасиеті болу керек. Сонымен қатар аналық махаббатын, назарын, аналық қамқорлығын балаға жұмсай білуі керек. Міне, сол кезде сіздің еңбегіңіз зая кетпей, жүз еселеніп қайта оралатынына сеніміңіз мол болсын. Себебі, балалар біздің өмірімізді мейірімдірек етіп көркейте түседі.

Мен үшін балаға керек екенімді сезіну; кішкентай болса да жетістіктеріне қуанып, оларды мақтан тұту; олардың көздерінің жайнағанын көріп, әлемдегі ештеңемен теңдесі жоқ күлкілеріне күлімсіреп жауап бергеннен артық бақыт жоқ деп нық сезіммен айта аламын.

Раисова Лидия Зинуллаевна.